Burgtheater

Burgtheater (doslova Hradné divadlo; starší názov K.K. Hofburgtheater - C. k. Divadlo Dvorného hradu, pred rokom 1918 K.K. Theater nächst der Burg - C.k. Divadlo pri Hrade) alebo Dvorné divadlo je rakúske národné divadlo vo Viedni a jedno z najvýznamnejších nemeckojazyčných divadiel vôbec. Burgtheater vznikol roku 1741 a Viedenčania ho nazývali jednoducho "die Burg". Súbor divadla si vytvoril tradičný štýl herectva a javiskovej reči typický pre inscenácie Burgtheatru. Dejiny Divadlo vzniklo 14. marca 1741 na želanie cisárovnej Márie Terézie, ktorá chcela mať divadelnú scénu v blízkosti panovníckeho sídla. Jej syn, cisár Jozef II. ho v roku 1776 premenoval na "Nemecké národné divadlo". Tri z Mozartovych opier tu mali premiéru: Únos zo Serailu (1782), Figarova svadba (1786) a Così fan tutte (1790). Na začiatku roka 1794 sa už divadlo nazývalo "KK Hoftheater nächst der Burg" (Dvorné divadlo pri Hrade). 2. apríla 1800 tu bola premiérovaná Beethovenova Symfónia č. 1. 14. októbra 1888 bolo divadlo presťahované do novej budovy na Ringstraße, naprojektovanej Gottfriedom Semperom a Karlom von Hasenauerom. V roku 1943, za nacistickej vlády, sa v Burgtheatri hrala zjavne extrémna úprava Kupca benátskeho s Wernerom Kraussom v úlohe Shylocka. Bola to jedna z viacerých jeho divadelných a filmových rolí propagujúcich antisemitské stereotypy. 12. marca 1945 bol Burgtheater silne poškodený spojeneckými náletmi a o mesiac neskôr, 12. apríla 1945 bol navyše zničený požiarom neznámeho pôvodu. Po vojne v rokoch 1953 až 1955 bolo divadlo reštaurované. Klasický štýl Burgtheatru a nemčina podľa Burgtheatru sa stali určujúcimi pre ostatné nemecké divadlá. Divadlo a herci Burgtheater zostal silne tradičnou scénou so špecifickou kultúrou až do konca 60. rokov 20. storočia. Od začiatku 70. rokov sa stal miestom pôsobenia niektorých najvýznamnejších európskych riaditeľov a dizajnérov. S mnohými prvotnými inscenáciami hier spisovateľov a dramatikov ako sú Thomas Bernhard, Elfriede Jelinek, Peter Handke, Peter Turrini alebo George Tabori, sa riaditeľovi Clausovi Peymannovi podarilo potvrdiť ohlas Burgtheatru ako jednej z popredných európskych scén. K čloenom súboru pozostávajúceho z asi 120 členov patria Klaus Maria Brandauer, Bruno Ganz, Jutta Lampe či patrili Attila Hörbiger, Paula Wessely, Curd Jürgens, O. W. Fischer, Paul Hörbiger, Peter Weck, Fritz Muliar, alebo Christoph Waltz. Niektorí obzvlášť zaslúžilí herci boli menovaní čestnými členmi. Ich mená sú vytesané v spodnej časti slávnostného schodiska po strane divadla smerom k Volksgarten. Referencie Iné projekty Commons ponúka multimediálne súbory na tému Burgtheater Externé odkazy Domovská stránka Burgtheater Informácie a fotografie Burgtheater Archivované 2020-11-30 na Wayback Machine Zdroj Tento článok je čiastočný alebo úplný preklad článku Burgtheater na českej Wikipédii.